《摸鱼儿 芜城清明》
清代·厉鹗

杏饧香、闹花门巷，家家风外晴稳。来时犹道江程短，定不短如愁鬓。

飞絮近。作酒恶寒轻、只是无人问。红丝砚润。便杜老伤春，江郎赋别，难写此时恨。

西湖路，最爱山联眉晕。游船曾记归尽。绿杨阑角听莺坐，知我平生疏俊。

情一寸。回首处、云容水态还相引。天涯自哂。绕九里街中，三分月底，谁与寄芳信。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。